3. การประกอบธุรกิจของแต่ละสายผลิตภัณฑ์

ธุรกิจหลักของกลุ่มบริษัทได้แก่ธุรกิจโทรศัพท์เคลื่อนที่และบริการที่เกี่ยวข้อง
โดยมีรายละเอียดการประกอบธุรกิจดังนี้

  3.1 ลักษณะผลิตภัณฑ์หรือบริการ

  ลักษณะการให้บริการของบริษัท สามารถแบ่งได้เป็น 2 ประเภทหลักๆ ได้แก่

  (1) การให้บริการโทรศัพท์เคลื่อนที่
  โดยมีบริษัท และบริษัท ดิจิตอล โฟน จำกัด (DPC) ซึ่งเป็นบริษัทย่อยของบริษัท เป็นผู้ให้บริการ
  รายได้จากการให้บริการโทรศัพท์เคลื่อนที่โดยรวม มีสัดส่วนประมาณร้อยละ 75
  ของรายได้จากธุรกิจโทรศัพท์เคลื่อนที่ของบริษัทในปี 2545

  (2) การจำหน่ายเครื่องโทรศัพท์เคลื่อนที่ ชุด SIM Card และการให้บริการต่างๆ ที่เกี่ยวข้อง
  รายได้จากการจำหน่ายเครื่องโทรศัพท์เคลื่อนที่และการให้บริการต่างๆ
  คิดเป็นสัดส่วนประมาณร้อยละ 25 ของรายได้จากธุรกิจโทรศัพท์เคลื่อนที่ของบริษัทในปี 2545

  (1) การให้บริการโทรศัพท์เคลื่อนที่

  ในการให้บริการโทรศัพท์เคลื่อนที่ในประเทศไทย ผู้ให้บริการต้องได้รับอนุญาต
  และมีสัญญาร่วมการงานของ ทศท. หรือ กสท. เท่านั้น โดยบริษัทนั้น ได้รับอนุญาตจาก ทศท.
  ให้ดำเนินกิจการให้บริการโทรศัพท์เคลื่อนที่ Cellular Mobile Telephone ในย่านความถี่
  900 MHz ทั้งระบบอนาลอก NMT และระบบดิจิตอล GSM ทั่วประเทศแบบคู่ขนานกันไป
  เป็นระยะเวลา 25 ปี สิ้นสุดในวันที่ 30 กันยายน 2558 ส่วน DPC ได้รับอนุญาตจาก กสท.
  ให้มีสิทธิดำเนินกิจการให้บริการวิทยุโทรคมนาคม ระบบเซลลูล่า Digital PCN 1800 หรือ
  ระบบดิจิตอล GSM 1800 ทั่วประเทศ เป็นระยะเวลาเริ่มตั้งแต่วันที่ 28 พฤษภาคม 2540 ถึง
  15 กันยายน 2556

  บริษัทให้บริการโทรศัพท์เคลื่อนที่ในย่านความถี่ 900 MHz ซึ่งเป็นคลื่นความถี่ต่ำ
  โดยมีลักษณะเฉพาะ คือ ครอบคลุมพื้นที่ได้กว้างกว่าคลื่นความถี่สูง ทั้งนี้
  การให้บริการโทรศัพท์เคลื่อนที่ของบริษัท แบ่งตามระบบที่ใช้ได้เป็น 2 ระบบ คือ ระบบดิจิตอล
  GSM Advance และระบบอนาลอก NMT 900

  สำหรับ DPC ให้บริการโทรศัพท์เคลื่อนที่ระบบดิจิตอล GSM ในย่านความถี่ 1800 MHz หรือ GSM
  1800 ซึ่งมีลักษณะการให้บริการเหมือนกับโทรศัพท์เคลื่อนที่ ระบบดิจิตอล GSM Advance
  แตกต่างกันเพียงเป็นโทรศัพท์เคลื่อนที่ ที่ใช้คลื่นความถี่สูง มีลักษณะเฉพาะคือ
  ครอบคลุมพื้นที่ได้แคบกว่าคลื่นความถี่ต่ำ
  แต่สามารถให้บริการได้ดีในพื้นที่ที่มีความต้องการใช้บริการที่หนาแน่น
  ปัจจุบันเครือข่ายโทรศัพท์เคลื่อนที่ระบบดิจิตอล GSM 1800
  สามารถให้บริการในเขตพื้นที่ให้บริการในเขตกรุงเทพมหานคร และตัวเมืองในจังหวัดใหญ่ เช่น
  เชียงใหม่ นครราชสีมา หาดใหญ่ เป็นต้น การให้บริการในเขตจังหวัดอื่นๆ DPC
  จะให้บริการผ่านเครือข่ายร่วมกับเครือข่ายของบริษัท
  และในเขตกรุงเทพมหานครบริษัทจะให้บริการผ่านเครือข่ายร่วมกับเครือข่ายของ DPC
  โดยมีสัญญาการใช้บริการเครือข่ายร่วม (Network Roaming) ระหว่าง DPC กับบริษัท

  ลักษณะสำคัญของทั้งระบบอนาลอก NMT และระบบดิจิตอล GSM มีดังนี้

  - ระบบอนาลอก NMT

  เป็นการส่งสัญญาณในลักษณะเดียวกันกับการส่งคลื่นวิทยุทั่วไป ระบบอนาลอก NMT
  เหมาะสำหรับลูกค้าที่ต้องการใช้เพียงบริการขั้นพื้นฐาน และมีพื้นที่ครอบคลุมทั่วประเทศ
  กลุ่มลูกค้าเป้าหมายของระบบนี้ คือ ลูกค้าในพื้นที่ต่างจังหวัดเป็นส่วนใหญ่ อย่างไรก็ตาม
  เนื่องจากระบบนี้เป็นระบบที่ล้าสมัย อีกทั้งยากแก่การจัดหาอุปกรณ์มาบำรุงรักษา
  รวมถึงคุณภาพที่สู้ระบบ Digital ไม่ได้ ทำให้ต้องมีการ Migrate ลูกค้าให้มาใช้ระบบ GSM
  Advance ที่มีคุณภาพดีกว่ามาก ณ สิ้นเดือนธันวาคม 2545 ผู้ใช้บริการในระบบนี้เหลืออยู่เพียงแค่
  3,400 ราย

  - ระบบดิจิตอล GSM

  ระบบดิจิตอล GSM เป็นระบบโทรศัพท์เคลื่อนที่ดิจิตอลที่ได้มาตรฐาน
  และมีจำนวนประเทศที่ให้บริการมากที่สุดในโลกคือกว่า 95 ประเทศ
  บริษัทและบริษัทย่อยมีการให้บริการโทรศัพท์เคลื่อนที่ระบบดิจิตอล GSM ในสองย่านคลื่นความถี่ คือ
  900 MHz (GSM Advance) และ 1800 MHz (GSM 1800)
  ซึ่งโดยปกติแล้วโทรศัพท์ระบบดิจิตอล GSM สามารถให้บริการเสริมในรูปแบบต่างๆ
  ที่นอกเหนือจากการบริการทางด้านเสียง ได้หลากหลายตามวิวัฒนาการทางเทคโนโลยี
  บริษัทคาดว่า ลูกค้าที่จะใช้บริการโทรศัพท์เคลื่อนที่ระบบดิจิตอล GSM ในทั้งสองคลื่นความถี่ คือ
  ลูกค้าที่ต้องการใช้บริการที่มากกว่าการให้บริการขั้นพื้นฐานเพียงอย่างเดียว แต่อย่างไรก็ตาม
  บริการต่างๆ ที่นำเสนอโดยบริษัทนั้น
  จะมีความแตกต่างกันตามความเหมาะสมของกลุ่มลูกค้าเป้าหมายของสินค้าแต่ละชนิด ณ
  สิ้นเดือนธันวาคม 2545 ผู้ใช้บริการในระบบ GSM Advance มีอยู่ประมาณ 2.23 ล้านราย
  และในระบบ GSM 1800 มีอยู่ประมาณ 2.89 แสนราย โดยมี ARPU เฉลี่ยทั้งปี อยู่ที่ 1,170
  บาท 1,043 บาทตามลำดับ

  นอกเหนือจากคุณสมบัติดังกล่าวแล้ว ระบบดิจิตอล GSM ยังมีจุดเด่นอื่นๆ
  ที่แตกต่างจากระบบอนาลอก NMT ดังต่อไปนี้

  (ก) บริการพิเศษ

  โทรศัพท์เคลื่อนที่ระบบดิจิตอล GSM มีบริการเสริมพิเศษที่ใช้เทคโนโลยีที่ทันสมัย อาทิ การรับ-ส่ง
  E-Mail ผ่านโทรศัพท์เคลื่อนที่ โดยไม่จำเป็นต้องเป็นสมาชิกเครือข่ายอินเตอร์เน็ตใดๆ
  (Internet Integration) การรับข้อความจากสมาชิกเครือข่ายอินเตอร์เน็ตทั่วโลก (Web
  Messaging) และการส่งข้อความสั้นผ่านหน้าจอของเครื่องโทรศัพท์เคลื่อนที่ (Short Message
  Service) เป็นต้น ในขณะที่บริการเสริมของโทรศัพท์เคลื่อนที่ระบบอนาลอก NMT
  เป็นบริการเสริมที่เป็นลักษณะพื้นฐาน อาทิ การฝากข้อความอัตโนมัติ (Voice Mail Service)
  การประชุมทางโทรศัพท์ (Conference Call) และการรับสายเรียกซ้อน (Call Waiting)
  เป็นต้น

  (ข) บริการข้ามแดนอัตโนมัติ (International Roaming)

  ผู้ใช้บริการในระบบดิจิตอล GSM สามารถนำเครื่องโทรศัพท์เคลื่อนที่และ SIM Card
  ไปใช้บริการข้ามเขตพรมแดนในประเทศอื่นๆ
  เพียงแจ้งขอเปิดใช้บริการข้ามแดนอัตโนมัติกับบริษัทเท่านั้น ปัจจุบันโทรศัพท์เคลื่อนที่ GSM
  Advance สามา0รถใช้บริการข้ามแดนอัตโนมัติได้กว่า 95 ประเทศ 220 เครือข่ายทั่วโลก
  (ข้อมูล ณ วันที่ 31 ธันวาคม 2545) ส่วน GSM 1800
  นั้นคาดว่าจะสามารถเปิดให้บริการได้ในอนาคต

  นอกจากการแบ่งประเภทของการให้บริการเครือข่ายโทรศัพท์เคลื่อนที่ตามระบบที่ใช้เป็นระบบอนาลอก
  NMT และระบบดิจิตอล GSM แล้ว บริการโทรศัพท์เคลื่อนที่ของบริษัทและ DPC
  ยังสามารถแบ่งตามวิธีการเรียกเก็บค่าบริการออกเป็น 2 ประเภท คือ

-   บริการที่ชำระค่าบริการรายเดือน Postpaid
    เป็นบริการโทรศัพท์เคลื่อนที่ที่ผู้ใช้บริการมีพันธกรณี โดยต้องจดทะเบียน
    และชำระค่าธรรมเนียมรายเดือน (Monthly Fee)
    รวมถึงค่าใช้บริการโทรศัพท์ซึ่งมีการคิดเป็นนาที (Airtime) ผู้ใช้บริการ
    จะชำระค่าบริการรายเดือน และค่าใช้บริการโทรศัพท์ทุกสิ้นเดือน หลังจากที่มีการใช้
    บริการแล้ว เครือข่ายที่ให้บริการแบบ Postpaid มีดังต่อไปนี้

    -   Cellular 900 เป็นบริการโทรศัพท์เคลื่อนที่ในระบบอนาลอก
        ซึ่งใช้เทคโนโลยีเอ็นเอ็มที (NMT Technology) ในปี พ.ศ. 2545 “Cellular
        900” ได้ถูกวางตำแหน่งทางการตลาดให้เป็นบริการ โทรศัพท์เคลื่อนที่แบบพื้นฐาน
        กล่าวคือ เป็นการให้บริการสื่อสารทางเสียงเป็นส่วนใหญ่
        ภายใต้เครือข่ายที่ครอบคลุมทั่วประเทศ อย่างไรก็ตามในช่วงปี พ.ศ. 2545
        ผู้ใช้บริการของ เอไอเอส ในเครือข่าย Cellular 900 จำนวนมาก
        ได้เปลี่ยนมาใช้บริการในเครือข่าย GSM ของ AIS ที่ให้บริการด้วยระบบดิจิตอล
        ซึ่งสามารถตอบสนองความต้องการการใช้งานในชีวิตประจำวันได้มากกว่า ด้วยเหตุนี้
        ผู้ใช้บริการในระบบ Cellular 900 จึงเหลืออยู่น้อยมาก และเอไอเอสได้ยุติกิจกรรม
        ส่งเสริมการขายในระบบ Cellular 900 ลงแล้ว

    -   GSM Advance เป็นบริการโทรศัพท์เคลื่อนที่ระบบดิจิตอล ซึ่งใช้เทคโนโลยี GSM
        ในย่านความถี่ 900MHz “GSM Advance”
        เหมาะสำหรับกลุ่มผู้ใช้บริการที่มีความต้องการในการสื่อสารที่
        มากกว่าการโทรออกและรับสาย เนื่องจาก ‘GSM Advance’
        เป็นการให้บริการในระบบดิจิตอล digital ที่มีประสิทธิภาพสูงกว่า
        และสามารถใช้บริการเสริมต่างๆ (Value Added Service)
        โดยเฉพาะบริการทางด้าน non-voice ที่หลากหลาย
        ทำให้ผู้ใช้บริการสามารถดำเนินชีวิตประจำวันได้อย่าง เหนือระดับ และสมบูรณ์แบบ
        ทั้งในด้านส่วนตัวและการทำงาน

    -   GSM 1800 เป็นบริการโทรศัพท์เคลื่อนที่ในระบบดิจิตอล ซึ่งใช้เทคโนโลยี GSM
        ในย่านความถี่ 1800MHz ดำเนินการให้บริการโดย DPC “GSM 1800”
        ได้ถูกวางตำแหน่งทางการตลาดให้เป็นบริการที่เหมาะสม
        กับผู้ใช้บริการขั้นพื้นฐานที่ต้องการชำระค่าบริการแบบ Postpaid
        โดยเซ็นสัญญาการใช้บริการ ตอนจดทะเบียนและชำระค่าบริการหลังการใช้บริการแล้ว

-   บริการที่ชำระค่าบริการล่วงหน้า Prepaid นั้น ไม่ต้องมีการลงทะเบียนและไม่ต้องมีการชำระ
    ค่าธรรมเนียมรายเดือน ผู้ใช้บริการสามารถเปิดเลขหมาย และใช้บริการได้ทันทีหลังการซื้อ
    และสามารถเติมจำนวนเงินได้อย่างสะดวกสบาย
    ไม่ว่าจะเป็นการซื้อบัตรเติมเงินจากตัวแทนจำหน่ายที่มีอยู่ทั่วประเทศ หรือ
    โดยการบริการเติมเงินผ่านเครื่อง ATM ของเกือบทุกธนาคารทั่วประเทศ บริการ Prepaid
    มีชื่อบริการว่า “1-2-Call!” ที่มีจุดขายคือ ‘อิสระแห่งการสื่อสารของคุณ’
    ผู้ใช้บริการมีอิสระในการจัดการค่าใช้จ่าย และค่าใช้บริการได้ตามต้องการ

  (2) การจำหน่ายเครื่องโทรศัพท์เคลื่อนที่ ชุด SIM Card และการให้บริการต่าง ๆ ที่เกี่ยวข้อง

  ในการจำหน่ายเครื่องโทรศัพท์เคลื่อนที่ทั้งระบบ Postpaid และ Prepaid (1-2-Call!)
  รวมถึงชุด Starter Kit และบัตรเติมเงินของสินค้า Prepaid นั้น ทางบริษัท ดิจิตอล โฟน
  จำกัด จะเป็นผู้จำหน่ายให้กับตัวแทนจำหน่ายของบริษัท ทั้งตัวแทนจำหน่ายในระบบแฟรนไชส์
  ภายใต้ชื่อ “เทเลวิซ” ตัวแทนจำหน่ายทั่วไป (Dealer) การจำหน่ายตรง (Direct Sales)
  และการจำหน่ายให้แก่ลูกค้ากลุ่มบริษัทต่างๆ (Corporate Sales)
  นอกจากนี้ยังมีผู้จัดจำหน่ายทั่วไป ที่ขายเครื่องโทรศัพท์เคลื่อนในระบบดิจิตอล GSM ได้แก่ บริษัท
  เอ็ม ลิ้งค์ เอเชีย คอร์ปอเรชั่น จำกัด และ บริษัท สามารถ อี-เทรดดิ้ง จำกัด

  ส่วนการจำหน่ายบัตรเติมเงินของระบบ Prepaid นั้น
  จะมีการเพิ่มช่องทางไปยังกลุ่มของร้านค้าที่ไม่ใช่ร้านขายอุปกรณ์โทรศัพท์เคลื่อนที่โดยตรง
  (Non-telecom Shop) เพื่อให้สามารถเข้าถึงผู้ใช้บริการของ 1-2-Call! ได้ดียิ่งขึ้น
  ทำให้ผู้ใช้บริการมีความสะดวกสบายในการซื้อบัตรเติมเงินเพิ่มขึ้น
  ช่องทางดังกล่าวจะประกอบไปด้วย

  1. ร้านค้าขายส่ง (Wholesalers)
  ทำหน้าที่เป็นตัวแทนจำหน่ายในแต่ละพื้นที่โดยจะทำการกระจายบัตรเติมเงินไปให้กับร้านค้าย่อยในพื้นที่ของตัวเอง
  เช่น ร้านหนังสือ, ร้าน VDO

  2. กลุ่มร้านค้า Key Accounts จะเป็นร้านค้าที่มีร้านสาขา (Chain Store) หลายๆ สาขา
  เช่น ร้านสะดวกซื้อ (Convenience Store) และ ปั๊0มน้ำมัน โดยกลุ่มร้านค้า Key
  Accounts จะเป็นผู้กระจายบัตรเติมเงิน00ไปยังร้านสาขาของตัวเอง

  3. ตู้ ATM โดยผู้ใช้บริการสามารถเติมเงินด้วยตนเองโดยใช้บริการตัดชำระบัญชีผ่านทางตู้ ATM
  ของธนาคารกรุงเทพ จำกัด (มหาชน), ธนาคารกสิกรไทย จำกัด (มหาชน),
  ธนาคารทหารไทย (จำกัด), ธนาคารเอเซีย จำกัด (มหาชน) และ ธนาคารกรุงศรีอยุธยา
  (จำกัด)

  4. Electronic Payment Service (EPS) ลูกค้า 1-2-Call!
  สามารถเติมเงินผ่านทางอุปกรณ์ EPS ได้ตามจุดชำระเงินต่างๆเช่น Power Buy, 1-2-Call!
  shop เป็นต้น

  5. Internet เพื่ออำนวยความสะดวกให้กับลูกค้า บริษัทจึงได้เปิดบริการทาง Internet
  ผ่านทาง web site: www.One-2-Call!.com เพื่อเป็นอีกทางเลือกหนึ่งสำหรับการชำระเงิน
  ซึ่งในระยะแรกได้เปิดให้บริการเฉพาะกับลูกค้าธนาคารกสิกรไทย (จำกัด) เท่านั้น

  สำหรับการให้บริการอื่นๆ

  บริษัทมีสำนักงานบริการซึ่งเป็นสาขาของบริษัทเพื่ออำนวยความสะดวกให้กับผู้ใช้บริการเกี่ยวกับงานทะเบียนต่างๆ
  และรับชำระค่าบริการจากผู้ใช้บริการ โดย ณ วันที่ 31 ธันวาคม 2545
  บริษัทมีสำนักงานบริการทั้งสิ้น 27 แห่ง อยู่ในเขตกรุงเทพมหานคร จำนวน 15 แห่ง
  และในพื้นที่ต่างจังหวัดอีก 12 แห่ง นอกจากนั้น
  สำนักงานบริการบางแห่งให้บริการตรวจเช็คสภาพและซ่อมเครื่องโทรศัพท์เคลื่อนที่
  บริการแลกเปลี่ยนเครื่องโทรศัพท์และจำหน่ายเครื่องโทรศัพท์พร้อมทั้งอุปกรณ์เสริมอีกด้วย

  3.2 การตลาดและภาวะการแข่งขัน

  (1) กลยุทธ์0ทางการตลาดและกลุ่มลูกค้าเป้าหมาย

  บริษัทดำเนินธุรกิจเป็นผู้ให้บริการเครือข่ายระบบโทรศัพท์เคลื่อนที่
  ซึ่งมีรายได้จากการที่ลูกค้าใช้บริการติดต่อสื่อสารผ่านระบบเครือข่ายของบริษัทตามระยะเวลาและจำนวนครั้งที่ใช้
  ดังนั้นแนวทางในการเพิ่ม รายได้ให้บริษัทคือ การเพิ่มจำนวนผู้ใช้บริการในระบบให้มากขึ้น
  และการทำให้ลูกค้าเพิ่มระยะเวลาและ จำนวนครั้งในการใช้บริการเครือข่าย
  กลยุทธ์ทางการตลาดที่บริษัทใช้เพื่อให้บรรลุแนวทางข้างต้นมีดังนี้

  (ก) การสร้าง Brand Identity และ Brand personality ให้กับสินค้าของบริษัท
  เพื่อสื่อให้ผู้บริโภคได้ทราบถึงจุดเด่นของสินค้าแต่ละตัวที่มีคุณสมบัติแตกต่างกันเพื่อเสนอเป็นทางเลือกของผู้บริโภคที่มีความต้องการแตกต่างกัน

  (ข) การขยายฐานลูกค้าใหม่

  บริษัทให้ความสำคัญในการขยายฐานลูกค้าใหม่
  โดยบริษัทได้กำหนดแนวทางสำหรับแต่ละผลิตภัณฑ์ไว้ ดังนี้

  - GSM Advance

  ระบบดิจิตอล GSM Advance เป็นระบบที่มีเทคโนโลยีสูงกว่าระบบอนาลอก NMT
  ทำให้สามารถให้บริการได้มากกว่าการสื่อสารทางเสียง
  ซึ่งกลุ่มลูกค้าเป้าหมายคือลูกค้าทั่วประเทศที่รักความทันสมัยและต้องการใช้บริการที่มีคุณภาพสูงและบริการเสริมที่หลากหลาย
  ซึ่งบริษัทจะเน้นการขยายฐานลูกค้าใหม่สำหรับระบบดิจิตอล GSM Advance
  โดยเพิ่มบริการเสริมพิเศษต่างๆ

  - 1-2-Call!

  เนื่องจากจุดขายของโทรศัพท์ 1-2-Call! คือ
  บริการสำหรับลูกค้าที่ต้องการความอิสระในการควบคุมค่าใช้จ่าย
  โดยจะไม่มีการจ่ายค่าบริการรายเดือน และไม่ต้องจดทะเบียนเลขหมาย
  บริษัทจึงจัดกลุ่มลูกค้าเป้าหมายเป็นคนละกลุ่มกับกลุ่มลูกค้าที่เป็นผู้ใช้บริการโทรศัพท์เคลื่อนที่ในลักษณะ
  Postpaid โดยกลุ่มลูกค้าเป้าหมายของโทรศัพท์ 1-2-Call! ได้แก่ ลูกค้าประเภท
  วัยรุ่นที่เริ่มใช้โทรศัพท์เคลื่อนที่ ลูกค้าที่ใช้ Airtime ในระดับค่อนข้างต่ำ
  และลูกค้าที่ไม่ประสงค์จะระบุชื่อในการขอจดทะเบียนเลขหมาย

  - GSM 1800

  บริษัทได้วางตำแหน่งของผลิตภัณฑ์ของ GSM 1800 ซึ่งดำเนินกิจการโดย DPC
  เป็นโทรศัพท์เคลื่อนที่สำหรับลูกค้าที่ต้องการการติดต่อที่มีประสิทธิภาพสูงทั้งพื้นที่บริการ และ
  คุณภาพของเครือข่าย แต่เป็นความต้องการการสื่อสารขั้นพื้นฐาน เช่น
  การสื่อสารด้วยเสียงหรือบริการเสริมขั้นพื้นฐานที่ไม่ต้องการการใช้งานที่ซับซ้อน
  ซึ่งกลุ่มลูกค้าเป้าหมายนี้มีเป็นจำนวนมากโดยเฉพาะในตลาดภูมิภาคที่ยังมีจำนวนผู้ใช้มือถือไม่สูงมากนัก

นอกเหนือจากการกำหนดแนวทางของแต่ละผลิตภัณฑ์แล้ว ทางบริษัทยังได้กำหนดแนวทาง
ด้านการมุ่งเน้นขยายฐานลูกค้าในตลาดภูมิภาค
ซึ่งเป็นจุดที่ทางบริษัทมีความได้เปรียบในการแข่งขันเหนือผู้ประกอบการอื่นๆ
จากการที่บริษัทมีโครงข่ายที่มีพื้นที่ครอบคลุมทั่วประเทศ
ดังนั้นบริษัทจึงสามารถทำกิจกรรมทางการตลาดอย่างต่อเนื่องเพื่อขยายฐานลูกค้าได้ทันที
ซึ่งเป็นการยึดตลาดก่อนการเข้ามาของคู่แข่งขัน ในขณะที่
ผู้ประกอบการรายอื่นจะมุ่งเน้นการทำตลาดเฉพาะในเขตกรุงเทพฯและปริมณฑลซึ่งมี
ผู้แข่งขันมากราย ประกอบกับเป็นตลาดที่มีจำนวนผู้ใช้มือถือค่อนข้างสูง
เมื่อเทียบกับประชากรที่อาศัยอยู่ในเขตนี้

  (ค) การมุ่งรักษาฐานลูกค้าเก่า

  เพื่อเป็นการรักษาฐานลูกค้าเก่า บริษัทจึงเน้นการให้บริการที่มีประสิทธิภาพ มีการดำเนินกิจกรรม
  ทางการตลาดในช่วงระยะเวลาต่างๆ เพื่อสนองความต้องการของลูกค้าและสร้างความพึงพอใจ
  สูงสุดให้กับลูกค้า โดยบริษัทได้มีการเสนอสิทธิพิเศษต่างๆ ให้กับลูกค้าอย่างต่อเนื่อง ซึ่งบริษัท
  จะมีการจัดกลุ่มลูกค้าออกเป็นกลุ่มย่อยและเสนอสิทธิพิเศษที่แตกต่างกัน เพื่อให้สามารถ
  ตอบสนองได้ตรงตามความต้องการของลูกค้าแต่ละประเภท (Segmentation) โดยพิจารณาถึง
  ระบบที่ใช้บริการ, วิธีการดำรงชีวิต, พฤติกรรมการใช้บริการและการชำระเงิน ฯลฯ
  รวมถึงพิจารณาปัจจัยด้าน Profitability ประกอบกันด้วย ซึ่งปีที่ผ่านมานี้
  การขยายบริการให้ลูกค้าได้รับความสะดวกขึ้น
  โดยให้ร้านเทเลวิซเข้ามามีส่วนร่วมในงานบริการต่างๆ รวมถึงการดูแลลูกค้าทั้งหมด

  (ง) การพัฒนารูปแบบบริการเสริมพิเศษ

  บริษัทยังคงมุ่งมั่นในการพัฒนารูปแบบบริการเสริมพิเศษใหม่ๆ ให้กับผู้ใช้บริการ เพื่อตอบสนอง
  ความต้องการของลูกค้าอย่างต่อเนื่อง รวมถึงการเพิ่มรายได้ให้กับบริษัท นอกจากนั้น บริษัทยัง
  ได้มีนโยบายที่จะพัฒนาการให้บริการแบบ Non-Voice รูปแบบอื่นๆ สำหรับระบบดิจิตอล GSM
  ซึ่งถือได้ว่าเป็นเทคโนโลยีชั้นสูงที่ให้บริการแก่ลูกค้าในหลายรูปแบบ เพื่อรักษาภาพลักษณ์ของ
  ผู้นำในด้านเทคโนโลยีและบริการรูปแบบใหม่ และเป็นการสร้างความพึงพอใจให้แก่ลูกค้าบริการ
  Non-Voice

  GPRS

  การนำเทคโนโลยี GPRS (General Packet Radio Service) มาใช้กับเครือข่าย GSM
  จะสามารถเชื่อมโยงเครือข่าย GSM กับเครือข่าย Internet Protocol (IP) ภายนอกได้
  และ ทำการส่งข้อมูลได้สูงถึงระดับ 40 Kbps. (Kilobit per Second)
  วิธีการคิดค่าใช้บริการ ก็จะ คิดตามปริมาณการรับ-ส่งข้อมูลผ่านเครือข่าย

MMS 

  เป็นการส่งข้อความรูปแบบใหม่ที่สามารถส่งข้อความได้หลากหลายรูปแบบมากขึ้นไม่ว่าจะเป็น
  รูปภาพสี ตัวอักษร และเสียง ไปยังโทรศัพท์มือถือหรือ E-mail address ของบุคคลที่ต้องการ

  (จ) การขยายและพัฒนาระบบเครือข่าย

  เนื่องจากคุณภาพและพื้นที่บริการของเครือข่ายเป็นปัจจัยที่สำคัญสำหรับ ธุรกิจการให้บริการ
  โทรศัพท์เคลื่อนที่ ดังนั้น บริษัทจึงมุ่งมั่นที่จะขยาย และพัฒนาเครือข่ายเพื่อสร้างความแตกต่าง
  จากคู่แข่งขัน โดยบริษัทได้เร่งขยาย เครือข่ายของระบบดิจิตอล GSM ให้ครอบคลุมพื้นที่ให้มากขึ้น
  ซึ่งนอกเหนือจากการขยายพื้นที่ภายนอกอาคารแล้ว
  บริษัทยังให้ความสำคัญกับการขยายพื้นที่การให้บริการรวมทั้งเพิ่มความสามารถในการรองรับจำนวนลูกค้าในอาคาร
  (In-building Coverage) ด้วยเช่นกัน โดยเฉพาะอาคารที่เป็นจุดสาธารณะต่างๆ เช่น
  อาคารสำนักงาน ศูนย์การค้า รวมไปถึง ที่จอดรถยนต์ และ โรงแรมชั้นนำต่างๆ เป็นต้น

  นอกจากนี้การที่บริษัทได้เข้าไปถือหุ้นใน DPC และมีการ0อนุญาตให้ใช้เครือข่ายร่วม (Network
  Roaming) กันได้ทั้งโทรศัพท์เคลื่อนที่ GSM Advance และ GSM 1800 ซึ่งจะทำให้
  คุณภาพของการให้บริการของทั้งสองระบบดีขึ้น นอกจากนี้
  บริษัทยังสมารถประหยัดเงินลงทุนที่ใช้ในการขยายเครือข่ายได้จากการวางแผนการขยายเครือข่ายร่วมกันเพื่อเพิ่มประสิทธิภาพและความสามารถในการรองรับของเครือข่ายให้มากที่สุด
  มีการใช้ความถี่ของทั้งสองระบบให้มีประสิทธิภาพสูงสุด ซึ่งเป็นการลดความซ้ำซ้อนของการลงทุน
  และได้ประโยชน์จากการประหยัดต่อขนาด (Economy of Scale) ในการจัดซื้ออุปกรณ์
  และการใช้สถานที่ตั้ง (Location) สถานีฐาน (Base Station) ร่วมกัน เป็นต้น

  (ฉ) การให้ความสำคัญกับบริการหลังการขาย

  บริษัทได้จัดให้มีโครงการที่จะให้บริการหลังการขายให้กับลูกค้าอย่างมีประสิทธิภาพมากขึ้นเช่น

  - Call Center เป็นศูนย์กลางข่าวสารข้อมูลที่มีประโยชน์ได้มาตรฐานและถูกต้อง สำหรับ
  ผู้ใช้บริการด้วยบริการที่สะดวกสบาย รวดเร็ว โดยผู้ใช้บริการสามารถติดต่อสอบถามหรือ
  ให้คำแนะนำเกี่ยวกับการใช้บริการ เครือข่ายการให้บริการ บริการเสริม หรือรายละเอียด
  ต่างๆ รวมถึงการใช้งานมือถือในแต่ละรุ่น เป็นต้น

  - Service Dealer จัดโครงการอบรมให้ตัวแทนจำหน่าย และพัฒนาศักยภาพของตัวแทน
  จำหน่ายให้มีความสามารถบริการซ่อมโทรศัพท์เคลื่อนที่ให้กับลูกค้าโดยจะให้มีตัวแทน
  จำหน่ายที่ให้บริการ (Service Dealer) กระจายอยู่ทุกจังหวัดทั่วประเทศ

  - Temp-O-Phone ในกรณีที่ลูกค้าต้องนำเครื่องเข้าตรวจซ่อม ศูนย์บริการของบริษัทจะมี
  บริการเครื่องทดแทนให้ใช้ชั่วคราว ในกรณีที่ไม่สามารถซ่อมเครื่องเสร็จภายใน 24 ชั่วโมง

  - Service Caravan เป็นศูนย์บริการเคลื่อนที่เพื่อให้บริการตรวจซ่อมตัวเครื่องโทรศัพท์
  เคลื่อนที่ให้กับลูกค้าในจังหวัดหลักทั่วประเทศ

  - การพัฒนาระบบการลงทะเบียน
  บริษัทได้พัฒนาระบบการลงทะเบียนเพื่อให้ผู้ใช้บริการได้รับความสะดวกมากขึ้น
  ผู้ใช้บริการสามารถจดทะเบียนได้ทุกวัน ซึ่งเมื่อลงทะเบียน แล้วภายใน 3 ชั่วโมง
  ก็สามารถใช้โทรศัพท์โทรออกหรือรับสายเข้าได้ทันที และทาง
  บริษัทยังได้อำนวยความสะดวกให้กับผู้ใช้บริการ โดยการเพิ่มงานบริการงานทะเบียน กว่า 30
  รายการ เช่น การเปลี่ยน SIM Card และ การให้บริการข้ามแดนอัตโนมัติ เป็นต้น ผ่านทาง
  Telewiz ที่มีสาขาต่างๆ กระจายอยู่ทั่วประเทศ ตลอดจน
  บริการรับเปลี่ยนแปลงทะเบียนทางไปรษณีย์สำหรับผู้ใช้บริการที่ไม่สะดวกที่จะมาติดต่อกับศูนย์บริการหรือสำนักงานสาขาของบริษัท

  - การอำนวยความสะดวกด้านการรับชำระเงิน
  บริษัทได้ทำการขยายจุดรับชำระเงินและเพิ่มวิธีการชำระเงิน เพื่อให้ผู้ใช้บริการมีช่องทาง
  ในการชำระค่าใช้บริการได้ตรงตามความต้องการและได้รับความสะดวกมากที่สุด โดย
  ผู้ใช้บริการสามารถชำระค่าบริการด้วยเงินสดและบัตรเครดิตผ่านสำนักงานบริการ
  สำนักงานสาขาของบริษัท ศูนย์บริการเทเลวิซ การชำระค่าบริการด้วยเงินสด
  ที่เคาน์เตอร์ธนาคารพาณิชย์ การชำระค่าบริการด้วยบัตรเอทีเอ็ม การชำระเงินในบัตร
  Prepaid Card หรือการเติมเงินโดยการตัดชำระบัญชีธนาคารโดยผ่านตู้เอทีเอ็ม การชำระ
  ค่าบริการทางโทรศัพท์ (Telepayment) การชำระเงินผ่านทาง Internet การชำระเงินผ่าน
  ทางอุปกรณ์ Electronic Payment Service ซึ่งตั้งอยู่ตามจุดชำระเงิน
  ของร้านค้าชั้นนำต่างๆ หรือ โดยหักบัญชีธนาคาร นอกจากนั้นผู้ใช้บริการยัง
  สามารถชำระค่าบริการ ณ ที่ทำการไปรษณีย์ หรืออาจจะชำระค่าบริการทางไปรษณีย์
  โดยตั๋วแลกเงินไปรษณีย์ ธนาณัติ หรือเช็ค นอกจากนี้ช่องทางการชำระเงินใหม่ได้แก่
  ชำระทางอินเตอร์เน็ตผ่านทาง Service on the net ชำระผ่าน GSM mobileLIFE
  ชำระผ่านจุดรับชำระเงินอัตโนมัติ (KIOSK) ซึ่งตั้งอยู่ ณ สำนักงานบริการ AIS
  ในเขตกรุงเทพมหานคร

  (2) การจำหน่ายและช่องทางการจำหน่าย

  ในการจดทะเบียนเลขหมายโทรศัพท์เคลื่อนที่เพื่อให้ลูกค้าเข้าใช้บริการในระบบเครือข่าย
  ส่วนใหญ่จะ ดำเนินการไปพร้อมกับการจำหน่ายเครื่องโทรศัพท์เคลื่อนที่
  ซึ่งบริษัทมีช่องทางการจำหน่ายสำหรับ เครื่องโทรศัพท์ในระบบดิจิตอล GSM Advance
  ระบบอนาลอก NMT ระบบ 1-2-Call! และ ระบบดิจิตอล GSM 1800 ดังนี้

  (ก) การจำหน่ายผ่านตัวแทนจำหน่าย

  บริษัทมีหลักเกณฑ์ในการแต่งตั้งตัวแทนจำหน่ายโดยพิจารณาจากทำเลที่ตั้งศักยภาพ และสถานะ
  ทางการเงินเป็นสำคัญ เพื่อให้บริษัทมีความเชื่อมั่นในระดับหนึ่งว่าตัวแทนจำหน่ายนั้นมีศักยภาพ
  เพียงพอในการดำเนินธุรกิจและดูแลลูกค้าได้อย่างต่อเนื่อง นอกจากนี้สำหรับพื้นที่ต่างจังหวัด
  การแต่งตั้งตัวแทนจำหน่ายจะแต่งตั้งผู้ที่มีความคุ้นเคยในพื้นที่และเป็นนักธุรกิจรายใหญ่ของพื้นที่
  เป็นสำคัญ ตัวแทนจำหน่ายจะแบ่งเป็น 3 ประเภท ดังนี้

  ตัวแทนจำหน่ายในระบบแฟรนไชส์ ภายใต้ชื่อ “เทเลวิซ”

  ณ วันที่ 31 ธันวาคม 2545 บริษัทมีตัวแทนจำหน่ายในระบบแฟรนไชส์จำนวนทั้งสิ้นมากกว่า 100
  รายโดยมีร้านค้าย่อยมากกว่า 300 แห่งทั่วประเทศ โดยบริษัทจะให้สิทธิตัวแทนจำหน่าย ในระบบ
  แฟรนไชส์ในการดำเนินการ ภายใต้สัญญาให้สิทธิใช้เครื่องหมายการค้าจำหน่ายสินค้า และบริการ
  โดยมีอายุสัญญา 1 ปี ดังนี้

  1) สิทธิในการจำหน่ายสินค้า ภายใต้เครื่องหมายการค้าของบริษัท

  2) สิทธิในการให้บริการรับจดทะเบียนเลขหมาย ให้บริการเกี่ยวกับงานทะเบียนต่างๆ
  และเป็นผู้ให้บริการรับชำระค่าบริการหรือค่าใช้จ่ายอื่นใด

  บริษัทจะเป็นผู้กำหนดเงื่อนไข และควบคุมคุณภาพและมาตรฐานของการให้บริการ แนวทางใน
  การดำเนินการของตัวแทนจำหน่าย เช่น การเลือกและพัฒนาสถานที่ การโฆษณาและส่งเสริม
  การขาย วิธีการรับชำระเงิน เพื่อให้ได้มาตรฐานตามที่บริษัทกำหนด

  ในการเข้าเป็นตัวแทนจำหน่ายในระบบแฟรนไชส์ ต้องมีการชำระค่าสิทธิในการใช้เครื่องหมาย
  การค้าเริ่มแรก 100,000 บาท
  และถ้ามีการขยายเขตการจำหน่ายต้องชำระค่าสิทธิเพิ่มอีกจำนวน 50,000 บาทต่อเขตจำหน่าย

  ตัวแทนจำหน่ายทั่วไป (Dealer)

  ณ วันที่ 31 ธันวาคม 2545 บริษัทมีตัวแทนจำหน่ายจำนวนทั้งสิ้นกว่า 700 ราย โดย
  ตัวแทนจำหน่ายทั่วไปนี้ได้รับแต่งตั้งให้เป็นผู้จำหน่ายสินค้าของบริษัท ได้แก่ เครื่องโทรศัพท์
  เคลื่อนที่ โทรศัพท์ติดตามตัว, ชุด Starter Kit และบัตรเติมเงิน รวมทั้งอุปกรณ์เสริมต่างๆ

  นอกเหนือจากรายได้จากการจำหน่ายสินค้าและบริการแล้ว ตัวแทนจำหน่ายทั้ง 2 ประเภท จะได้
  รับค่าตอบแทนจากการลงทะเบียนให้ลูกค้า เป็นสมาชิกการใช้บริการโทรศัพท์เคลื่อนที่ในระบบ
  ดิจิตอล GSM Advance และระบบอนาลอก NMT ตามอัตราที่บริษัทกำหนด

  ตัวแทนจำหน่ายระบบ 1-2-Call!

  นอกเหนือจากการจำหน่ายผลิตภัณฑ์ 1-2-Call! ผ่านระบบตัวแทนจำหน่ายเดียวกันกับดิจิตอล
  GSM Advance และระบบอนาลอก NMT แล้ว บริษัทยังได้จำหน่ายบัตรเติมเงิน
  ผ่านช่องทางการจำหน่ายรูปแบบใหม่ เพื่ออำนวยความสะดวกให้กับลูกค้าในการหาซื้อบัตรเติมเงิน
  โดยการขยายช่องทางการจัดจำหน่ายไปในธุรกิจอื่นๆ ที่ไม่ใช่ร้านขายโทรศัพท์เคลื่อนที่โดยตรง
  เช่น ร้านขายหนังสือ ร้านสะดวกซื้อ สถานีบริการน้ำมัน ร้านจำหน่ายซีดี-เทป เป็นต้น
  โดยบริษัทจัดทำสัญญาแต่งตั้งตัวแทนจำหน่ายให้จำหน่ายผลิตภัณฑ์ 1-2-Call!

  จำนวนตัวแทนจำหน่ายทั้ง 2 ประเภทของบริษัท ณ วันที่ 31 ธันวาคม 2545 มีดังนี้

+--------------+--------------+--------+----------+-----------+-------+
|              | จำนว         |        | จำนวนตัวแ |           | รวม   |
|              | นตัวแทนจำหน่าย |        | ทนจำหน่าย |           |       |
|              | เครื่องโทรศัพท์  |        | บัตรเต    |           |       |
|              |              |        | ิมเงินระบบ |           |       |
|              |              |        | 1        |           |       |
|              |              |        | -2-Call! |           |       |
+--------------+--------------+--------+----------+-----------+-------+
|              | ระบบแฟรนไชส์  | ทั่วไป   | Key      | Wh        |       |
|              |              |        | Accounts | olesalers |       |
+--------------+--------------+--------+----------+-----------+-------+
| กรุงเทพมหานคร | 47 ราย       | 165    | 27       | 5         | 244   |
|              |              |        |          |           |       |
|              | (138 สาขา)   |        |          |           |       |
+--------------+--------------+--------+----------+-----------+-------+
| จังหวัดอื่น ๆ    | 65 ราย       | 516    | -        | 52        | 633   |
|              |              |        |          |           |       |
|              | (217 สาขา)   |        |          |           |       |
+--------------+--------------+--------+----------+-----------+-------+
| รวม          | 112 ราย      | 681    | 27       | 57        | 877   |
|              |              |        |          |           |       |
|              | (355 สาขา)   |        |          |           |       |
+--------------+--------------+--------+----------+-----------+-------+

  ตัวแทนจำหน่ายระบบ GSM1800

  ณ 31 ธันวาคม 2545 DPC มีการจำหน่ายผลิตภัณฑ์โทรศัพท์เคลื่อนที่ระบบ GSM 1800
  ผ่านตัวแทนจำหน่ายจำนวนกว่า 500 ราย ซึ่งส่วนใหญ่ จะเป็นตัวแทนจำหน่ายรายเดียว
  กับที่ได้กล่าวข้างต้น อย่างไรก็ตาม คาดว่าในอนาคต บริษัท DPC จะใช้ช่องทางการจำหน่ายและ
  บริการต่างๆ ร่วมกับบริษัทมากขึ้น เพื่อเป็นการขยายขอบเขตการจำหน่ายผลิตภัณฑ์และบริการ
  ได้อย่างทั่วถึง

  (ข) การขายตรง

  บริษัทไม่มุ่งเน้นการแข่งขันกับตัวแทนจำหน่ายในระบบแฟรนไชส์ ตัวแทนจำหน่ายทั่วไป แต่จะ
  เน้นการบริการให้แก่กลุ่มลูกค้าสถาบันซึ่งอาจมีความต้องการใช้งานโทรศัพท์เพิ่มเติม โดยมีการซื้อ
  เป็นจำนวนมากภายใต้เงื่อนไขที่แตกต่างกันตามลักษณะธุรกิจ โดยมีการจดทะเบียนในนามนิติบุคคล
  เป็นต้น

  (3) ภาวะอุตสาหกรรมและการแข่งขัน

  (ก) ภาวะอุตสาหกรรมโทรศัพท์เคลื่อนที่

  อุตสาหกรรมโทรศัพท์เคลื่อนที่ในประเทศไทยอยู่ภายใต้การควบคุมของหน่วยงานหลัก 2 หน่วยงาน
  คือ ทศท. และ กสท. โดยหน่วยงานทั้งสองดังกล่าวสังกัดกระทรวงคมนาคม
  โดยงานด้านการควบคุมคลื่นความถี่อยู่ในความรับผิดชอบของกรมไปรษณีย์โทรเลข

  ทศท. นอกจากจะมีฐานะเป็นผู้ดูแลและควบคุมอุตสาหกรรมแล้ว ยังเป็นผู้ให้บริการโทรศัพท์
  พื้นฐานสำหรับการสื่อสารภายในประเทศ และระหว่างประเทศเพื่อนบ้านที่มีพรมแดนติดต่อกับ
  ประเทศไทย ในขณะที่ กสท. ให้บริการโทรศัพท์ระหว่างประเทศ นอกจากนี้ทั้ง ทศท. และ
  กสท. ยังให้บริการโทรศัพท์เคลื่อนที่ แต่ภายใต้เครือข่ายที่จำกัด

  ในช่วงปี 2545 อัตราค่าใช้บริการ และค่าธรรมเนียมต่างๆ
  ที่ผู้ประกอบการโทรศัพท์เคลื่อนที่เรียกเก็บจากผู้เปิดใช้บริการนั้นอยู่ภายใต้การควบคุมของ ทศท.
  และ กสท. ผู้ให้สัญญาร่วมการงานนั้นๆ
  รายได้ส่วนใหญ่ของผู้ประกอบการมาจากค่าบริการรายเดือน (Monthly fee)
  และค่าใช้โทรศัพท์ (Airtime) ซึ่งคิดเป็นรายนาทีหรือรายวินาทีเฉพาะการโทรออก เท่านั้น ณ
  สิ้นปี 2545 ยังไม่มีการคิดค่าบริการสำหรับผู้รับโทรศัพท์ปลายทาง
  ไม่ว่าจะเป็นการโทรในประเทศเขตพื้นที่เดียวกัน ต่างพื้นที่
  หรือการโทรทางไกลทั้งในและต่างประเทศ ยกเว้นในกรณีที่เป็นการให้บริการข้ามแดน
  (International Roaming) ผู้ประกอบการจะได้รับ
  รายได้ทั้งจากการรับสายเข้าและโทรออก

  สัญญาร่วมการงานที่ ทศท. และ กสท. ทำกับเอกชนสำหรับการให้บริการโทรศัพท์เคลื่อนที่
  สามารถสรุปได้ดังต่อไปนี้

+------------------+---------------------------------------------------+
| ผู้ให้สัมปทาน        | บริษัทที่ได้รับสัมปทาน                                   |
+------------------+---------------------------------------------------+
| 1. ทศท.          | บริษัท แอดวานซ์ อินโฟร์ เซอร์วิส จำกัด (มหาชน)            |
|                  |                                                   |
|                  | กิจการร่วมค้าไทย โมบาย                               |
+------------------+---------------------------------------------------+
| 2. กสท.          | บริษัท โทเทิล แอ็คเซ็ส คอมมิวนิเคชั่นส์ จำกัด (มหาชน) (DTAC) |
|                  |                                                   |
|                  | บริษัท ดิจิตอล โฟน จำกัด (DPC)                         |
|                  |                                                   |
|                  | บริษัท ทีเอ-ออเรนจ์ จำกัด (TAO)                        |
|                  |                                                   |
|                  | บริษัท ฮัทชิสัน ซีเอที ไวร์เลส มัลติมีเดีย จำกัด (HUTCH)       |
+------------------+---------------------------------------------------+

  นอกเหนือจากบริษัทที่ได้ทำสัญญาร่วมการงานกับ ทศท. และ กสท. ข้างต้นแล้ว ยังมี
  ผู้ประกอบการในภาครัฐอีก 2 ราย ได้แก่ ทศท. และ กสท.

  ตลาดโทรศัพท์เคลื่อนที่มีการขยายตัวค่อนข้างสูง ปี 2543 เพิ่มขึ้นในอัตราร้อยละ 20
  และมีการขยายตัวเพิ่มอย่างมากถึงร้อยละ 118 ในปี 2544 และ สูงขึ้นร้อยละ 120 ในปี 2545
  ส่งผลให้อัตราส่วนของจำนวนผู้ใช้โทรศัพท์เคลื่อนที่ในประเทศไทยต่อจำนวนประชากร 100 คน
  (Penetration Rate) สูงขึ้นจากอัตราร้อยละ 5.85 ในปี 2543 เป็น ร้อยละ 12.69 ณ
  สิ้นปี 2544 และร้อยละ 27.5 ณ สิ้นปี 2545 ซึ่งเป็นระดับที่ ค่อนข้างสูงเมื่อเทียบกับปีที่ผ่านมา
  อย่างไรก็ตามอุตสาหกรรมโทรศัพท์เคลื่อนที่ในประเทศไทย ยังคงมีแนวโน้มที่จะเติบโตต่อไปได้

  (ข) การแข่งขัน
  ธุรกิจการให้บริการโทรศัพท์เคลื่อนที่ในประเทศไทยในปี 2545 นับว่าเป็นธุรกิจที่มีการแข่งขัน
  สูงมากธุรกิจหนึ่งในภูมิภาคนี้ ผู้ให้บริการรายใหม่ 3 ราย ซึ่งได้แก่ TAO, Thai Mobile และ
  HUTCH ได้เข้าสู่ตลาดอย่างเป็นทางการ เพื่อแข่งขันกับผู้ให้บริการเดิมอีก 2 ราย นั่นก็คือ บริษัท
  (ADVANC) และ DTAC
  ในการให้บริการลูกค้าพร้อมๆกับการพัฒนาธุรกิจโทรศัพท์เคลื่อนที่ในประเทศไทย
  ณ สิ้นปี พ.ศ. 2545 ตลาดการให้บริการโทรศัพท์เคลื่อนที่ในประเทศไทย
  ได้ประสบกับภาวะการเติบโตที่สูงอย่างเป็นประวัติการณ์ โดยมีจำนวนผู้ใช้บริการ
  รวมทั้งสิ้นเพิ่มขึ้นประมาณร้อยละ 120 แม้กระนั้นก็ตาม ผู้ให้บริการเดิม 2
  รายยังคงรักษาส่วนแบ่งการตลาดไว้ได้สูง โดยมีส่วนแบ่งตลาดรวมกันแล้ว มากกว่าร้อยละ 90

  ในบรรดาผู้ให้บริการรายใหม่ทั้ง 3 ราย TAO ได้ก้าวเข้ามามีบทบาทอย่างมาก
  ในการทำให้สภาพการแข่งขันทางธุรกิจพลิกโฉมไปอย่างมีสาระสำคัญในปี พ.ศ. 2545 ในช่วงที่
  TAO เข้าสู่ตลาดในไตรมาสแรกของปี กลยุทธ์การตลาด ที่นำมาใช้ในการแข่งขัน คือ
  กลยุทธ์ทางด้าน ราคา สงครามทางด้านราคาเริ่มปะทุขึ้น เมื่อมีการขายเครื่องลูกข่าย
  ในราคาที่ตํ่ากว่าทุน (Handset Subsidy) ขึ้นเป็นครั้งแรกในประเทศไทย จากนั้น
  ผู้ให้บริการรายหนึ่งได้ตอบโต้ โดยทำการ เปิดเสรีเครื่องลูกข่ายด้วยการปลดล็อค IMEI
  อันมีผลทำให้ เครื่องลูกข่ายที่ซื้อมาจากที่ใดก็ตาม
  สามารถนำมาใช้ในเครือข่ายของผู้ให้บริการรายนั้นได้ พร้อมกันนี้ ผู้ให้บริการทุกรายยังมีการขาย
  SIM Card เปล่าในราคาที่ถูกลง เพื่อเป็นทางเลือกให้แก่ผู้ใช้บริการรายใหม่ที่ไม่ต้องการซื้อ
  SIM Card พร้อมกับเครื่องลูกข่ายในชุดเดียวกัน ในขณะเดียวกันนั้น การส่งเสริมการขาย
  ก็เป็นไปอย่างรุนแรงเช่นกัน โดยมีการลดราคาค่าใช้บริการโทรศัพท์ให้แก่ทั้งลูกค้าใหม่ที่ซื้อ SIM
  Card พร้อมเครื่องลูกข่ายในชุดเดียวกัน และลูกค้าใหม่ที่ซื้อ SIM Card เปล่าเช่นกัน
  กิจกรรมทางการตลาดต่างๆ ดังกล่าวเหล่านี้ ล้วนแล้วแต่มีผลทำให้เกิดการขยายฐานผู้ใช้บริการ
  ไปยังกลุ่มคนต่างๆ ได้อย่างรวดเร็ว ความนิยมของในการใช้บริการโทรศัพท์เคลื่อนที่ได้แพร่ขยาย
  ออกไปสู่ภูมิภาคต่างๆทั่วประเทศ ซึ่งก่อให้เกิดการแข่งขันที่ขยายวงกว้างออกไปนอกจากเขต
  กรุงเทพฯ ซึ่งเริ่มเข้าสู่ภาวะใกล้ถึงจุดอิ่มตัวแล้ว

  ในช่วงไตรมาสที่สามของปี
  ผู้ให้บริการต่างก็ตระหนักถึงผลลัพท์จากการแข่งขันทางด้านราคาที่เป็นไปอย่างรุนแรง ณ เวลานั้น
  ถึงแม้ว่าผู้ให้บริการต่างก็มีผู้ใช้บริการรายใหม่เพิ่มขึ้นในระบบเป็นจำนวนมาก แต่ผลกำไรจากการ
  ให้บริการนั้น กลับไม่เพิ่มขึ้น ซึ่งเป็นผลสืบเนื่องมาจากการแข่งขันทางด้านราคาที่รุนแรงนั่นเอง
  ผู้ให้บริการจึงเริ่มมุ่งเน้นไปทำกิจกรรม และส่งเสริมธุรกิจที่ช่วยเพิ่มรายได้และยังมีกำไรที่สูงอยู่

  ตัวอย่างเช่น
  ความพยายามในการขยายและรักษาฐานลูกค้าองค์กรทั้งใหญ่และเล็กที่ยังมีคุณภาพที่สูง
  เพื่อเป็นการพยุงรายได้ต่อผู้ใช้บริการ (ARPU) ที่มีแนวโน้มลดลงอย่างเห็นได้ชัดเจน นอกจากนั้น
  เพื่อเป็นการเพิ่มกำไรจากการประกอบการ
  ยังมีการใช้เทคโนโลยีทางด้านการสื่อสารข้อมูลความเร็วสูง หรือที่เรียกว่า GPRS เข้ามาช่วย
  เพิ่มยอดการใช้งาน โดยผู้ให้บริการบางรายนั้น มุ่งเน้นไปที่การพัฒนาในกระแส “Digital
  Convergence” และบริการทางด้านการสื่อสารไร้สายอื่นๆ เช่น Mobile Data และ
  Multimedia เป็นต้น

  ในช่วงปลายปี 2545 การแข่งขันทางด้านราคาหลงเหลืออยู่เพียงเล็กน้อย ถึงแม้ว่า
  ตลาดเครื่องลูกข่ายยังคงเป็นตลาดเสรีอยู่ แต่ความรุนแรงของการแข่งขันในส่วนของ
  ค่าใช้บริการ นั้นลดลงอย่างเห็นได้ชัด ราคา SIM เปล่า ได้ถูกปรับขึ้น
  และถึงแม้ว่าข้อเสนอนั้นจะจูงใจน้อยลง
  รวมถึงอัตราการเติบโตของผู้ใช้บริการในไตรมาสสุดท้ายนั้นไม่สูงเท่าใน 3
  ไตรมาสแรกของปีก็ตาม แต่อัตราการเติบโตของผู้ใช้บริการก็ยังคงถือว่าอยู่ในเกณฑ์ดี
  ซึ่งสามารถชี้ให้เห็นว่าธุรกิจโทรศัพท์เคลื่อนที่ของประเทศไทยนั้น ยังไม่น่าจะถึงจุดอิ่มตัว
  และยังมีโอกาสในการเติบโตต่อไป

  ถึงแม้ว่าอัตราการเติบโตโดยรวมของฐานผู้ใช้บริการเพิ่มสูงขึ้นเป็นอันมาก แต่ธุรกิจโทรศัพท์
  เคลื่อนที่ของไทย ณ สิ้นปีพ.ศ. 2545 ยังมีอัตราผู้ใช้บริการต่อจำนวนประชากร (Penetration
  Rate) เพียงแค่ร้อยละ 27 ถึงแม้ว่าอัตราผู้ใช้บริการต่อจำนวนประชากรนี้
  ได้เพิ่มขึ้นมากกว่าสองเท่าจากร้อยละ 13 ในปีก่อนหน้า แต่โอกาสทางการตลาดยังคงมีอยู่
  เนื่องจากประเทศไทยยังเป็นประเทศหนึ่งในภูมิภาคที่ยังคงมีอัตราผู้ใช้บริการที่ต่ำกว่าขนาดของประชากรอยู่มาก
  หากการฟื้นฟูทางเศรษฐกิจของประเทศยังคงดำเนินต่อไปอย่างต่อเนื่อง
  และผู้ให้บริการรายใหม่ต้องการที่จะมีบทบาทและสร้างชื่อเสียงในตลาด
  อัตราการเติบโตน่าจะยังคงมีอยู่ต่อไป อย่างไรก็ตาม โอกาสที่
  ตลาดจะเห็นอัตราการเติบโตของฐานผู้ใช้บริการที่เพิ่มขึ้นสูงกว่าร้อยละ 100
  นั้นไม่น่าจะเกิดขึ้นได้ง่ายๆ อีกต่อไป

  พัฒนาการที่สำคัญอื่นๆ ในปี พ.ศ. 2545 ซึ่งก่อให้เกิดการเปลี่ยนแปลงของธุรกิจ
  ในด้านกฎระเบียบและข้อบังคับ คือการแปรรูปของรัฐวิสาหกิจโทรคมนาคม 2 แห่ง
  และการจัดตั้งกระทรวงใหม่เพื่อทำหน้าที่กำกับดูแลกิจการโทรคมนาคม นั่นคือ
  กระทรวงเทคโนโลยีสารสนเทศและการสื่อสาร (ไอซีที) ซึ่งมีภาระหน้าที่
  ที่สำคัญมากประการหนึ่ง ในการบริหารและกำกับดูแลกิจการโทรคมนาคม
  และเตรียมความพร้อมให้กับ ธุรกิจโทรคมนาคม ของไทยเพื่อการแข่งขันเสรีที่กำลังจะเกิดขึ้น
  ในขณะเดียวกัน องค์การโทรศัพท์แห่งประเทศไทย ก็ได้รับการแปรรูป และจดทะเบียนเป็นบริษัท
  มหาชน จำกัด ภายใต้ชื่อ บริษัท ทศท. คอร์ปอเรชั่น จำกัด (มหาชน)
  ในส่วนของการสื่อสารแห่งประเทศไทย (กสท.) นั้น ณ สิ้นปี พ.ศ. 2545
  กำลังอยู่ในขั้นตอนของการดำเนินการแปรรูปเพื่อเป็นบริษัทมหาชนเช่นกัน

  เหตุการณ์สำคัญอีกประการหนึ่งที่ทำให้การพัฒนาทางด้านกฎระเบียบข้อบังคับนั้นชะงักลง คือ
  การที่ศาลปกครองชั้นสูง ได้พิพากษาว่า กระบวนการสรรหาและคัดเลือกคณะกรรมการกำกับดูแล
  กิจการโทรคมนาคมแห่งชาติ (กทช.) นั้นขัดต่อรัฐธรรมนูญ จากคำพิพากษาดังกล่าวมีผลทำให้
  คณะกรรมการสรรหาหลายท่านลาออก ซึ่งทำให้กระบวนการจัดตั้ง กทช. นั้นต้องย้อนกลับมา
  เริ่มต้นใหม่โดยจะต้องจัดตั้งคณะกรรมการสรรหาขึ้นใหม่อีกครั้ง นอกจากนั้น จากการที่รัฐวิสาหกิจ
  ทั้งสองแห่ง ได้รับการแปรรูปหรือกำลังอยู่ในขั้นตอนของการแปรรูปให้เป็นบริษัท มหาชน จำกัด
  โดยที่ยังไม่มี กทช. นั้น ส่งผลให้ กระทรวงไอซีที เสนอแนวทางใหม่ของการแบ่งส่วนแบ่งรายได้
  โดยให้ผู้รับสัมปทานจัดแบ่งส่วนแบ่งรายได้จากการดำเนินงานในเครือข่ายให้แก่กระทรวงการคลัง
  ในรูปแบบของภาษีสรรพสามิตแทน อย่างไรก็ตาม ณ วันที่ 31 ธันวาคม พ.ศ. 2545
  ยังไม่มีข้อสรุปที่ชัดเจนในเรื่องภาษีสรรพสามิตทางด้านโทรคมนาคม รวมทั้งค่าชดเชยสำหรับทั้ง
  ทศท. และ กสท.

  แม้กระนั้นก็ตาม กระทรวงไอซีที ได้แสดงจุดยืนที่มั่นคงว่า
  กิจการโทรคมนาคมต้องได้รับการเปิดเสรี และการให้สัญญาร่วมการงาน
  รวมถึงแนวทางของการแบ่งส่วนแบ่งรายได้ต้องเอื้ออำนวยให้เกิดการแข่งขันอย่างเสรีและ
  เป็นธรรมสำหรับทั้งผู้ให้บริการรายใหม่และรายเดิม ด้วยเหตุนี้ การจัดตั้ง กทช.
  คาดว่าน่าประสบผลสำเร็จในปีพ.ศ. 2546 ซึ่งจะมีผลทำให้ทั้ง ทศท. และ กสท.
  ได้รับการแปรสภาพเป็นผู้ประกอบการอย่างเต็มตัว

  ตารางแสดงจำนวนผู้ใช้บริการโทรศัพท์เคลื่อนที่ของผู้ประกอบการแต่ละราย

+-------------+------+----------+------+----------+------+---------+
| รายชื่อ       | ธัน   |          | ธัน   |          | ธัน   |         |
|             | วาคม |          | วาคม |          | วาคม |         |
|             | 2543 |          | 2544 |          | 2545 |         |
+-------------+------+----------+------+----------+------+---------+
| ผู้ประกอบการ  | ผู้ใช้บ | ส่วนแบ    | ผู้ใช้บ | ส่วนแบ    | ผู้ใช้บ | ส่วนแบ่ง  |
|             | ริการ | ่งการตลาด | ริการ | ่งการตลาด | ริการ | การตลาด |
+-------------+------+----------+------+----------+------+---------+
| ADVANC[1]¹  | 1    | 54.0 %   | 4    | 60.3%    | 10   | 59.3%   |
|             | ,977 |          | ,812 |          | ,370 |         |
|             | ,400 |          | ,900 |          | ,400 |         |
+-------------+------+----------+------+----------+------+---------+
| TAC[2]²     | 1    | 38.0 %   | 2    | 34.2%    | 5    | 31.2%   |
|             | ,403 |          | ,737 |          | ,454 |         |
|             | ,300 |          | ,598 |          | ,600 |         |
+-------------+------+----------+------+----------+------+---------+
| DPC[3]³     | 216  | 6.0 %    | 390  | 4.9%     | 289  | 1.7%    |
|             | ,000 |          | ,300 |          | ,200 |         |
+-------------+------+----------+------+----------+------+---------+
| TAO         |      |          |      |          | 1    | 7.6%    |
|             |      |          |      |          | ,336 |         |
|             |      |          |      |          | ,200 |         |
+-------------+------+----------+------+----------+------+---------+
| ทศท.[4]⁴    | 20   | 1.0 %    | 15   | 0.2%     | 11   | 0.1%    |
|             | ,204 |          | ,061 |          | ,373 |         |
+-------------+------+----------+------+----------+------+---------+
| กสท.[5]⁵    | 36   | 1.0 %    | 30   | 0.4%     | 15   | 0.1%    |
|             | ,507 |          | ,000 |          | ,000 |         |
+-------------+------+----------+------+----------+------+---------+
| รวม         | 3    | 100.0 %  | 7    | 100.0 %  | 17   | 100.0 % |
|             | ,653 |          | ,985 |          | ,476 |         |
|             | ,411 |          | ,859 |          | ,773 |         |
+-------------+------+----------+------+----------+------+---------+
| จ           | 62   |          | 62   |          | 63   |         |
| ำนวนประชากร | ,648 |          | ,914 |          | ,430 |         |
|             | ,000 |          | ,000 |          | ,000 |         |
+-------------+------+----------+------+----------+------+---------+
| อัตราร้อยละ   | 5    |          | 12   |          | 27   |         |
| ของจำนวนผู้ใช้ | .83% |          | .69% |          | .55% |         |
| โทรศัพท์เค    |      |          |      |          |      |         |
| ลื่อนที่ต่อจำนวน |      |          |      |          |      |         |
| ประชากร[6]⁶ |      |          |      |          |      |         |
+-------------+------+----------+------+----------+------+---------+

  จำนวนผู้ใช้บริการโทรศัพท์เคลื่อนที่ ณ สิ้นปี 2544 มีจำนวน ทั้งสิ้น 7,985,859 คนหรือคิดเป็น
  Penetration Rate ประมาณร้อยละ 12.69 จากการแข่งขันในด้านราคาของค่าใช้บริการ
  และราคาเครื่องโทรศัพท์เคลื่อนที่ที่ต่ำลง
  ทำให้จำนวนผู้ใช้บริการมีการเพิ่มขึ้นอย่างมากตั้งแต่ช่วงต้นปี 2545 เป็นต้นมา
  จำนวนผู้ใช้บริการโทรศัพท์เคลื่อนที่ ณ ธันวาคม 2545 มีจำนวนทั้งสิ้น 17,476,773 ราย
  หรือคิดเป็น Penetration Rate ประมาณร้อยละ 27.55 ซึ่งมีอัตราการ
  ขยายตัวประมาณร้อยละ 120 จากปี 2544 โดยที่ TAO สามารถครองส่วนแบ่งตลาดได้ร้อยละ
  7.6 โดยมีฐานลูกค้าทั้งสิ้น 1,336,200 ราย

  (ค) การแข่งขันจากอุตสาหกรรมที่เกี่ยวข้อง

  ถึงแม้ว่าโครงการโทรศัพท์พื้นฐาน 4.1 ล้านเลขหมายจะแล้วเสร็จ
  บริษัทคาดว่าอุตสาหกรรมโทรศัพท์เคลื่อนที่ยังสามารถขยายตัวต่อไปได้อีก
  ทั้งนี้เนื่องจากข้อจำกัดของโทรศัพท์พื้นฐานเมื่อเทียบกับโทรศัพท์เคลื่อนที่ อาทิ

  - ความสามารถในการเข้าถึงของโทรศัพท์พื้นฐาน
  เนื่องจากลักษณะภูมิประเทศไม่เอื้ออำนวยหรือไม่คุ้มต้นทุนในการขยาย
  ดังนั้นการใช้งานจึงยังไม่สามารถครอบคลุมได้ ทุกพื้นที่
  ซึ่งเป็นข้อได้เปรียบของโทรศัพท์เคลื่อนที่ที่มีระบบสื่อสัญญาณหลายวิธี เช่น ไมโครเวฟ
  เคเบิลใยแก้ว และดาวเทียม
  ที่สามารถเลือกใช้ได้ตามความเหมาะสมของภูมิประเทศและสภาวะแวดล้อมที่แตกต่าง
  จึงทำให้โทรศัพท์เคลื่อนที่สามารถครอบคลุมพื้นที่ได้ทั่วประเทศไทย

  - การติดตั้งระบบโทรศัพท์พื้นฐานเป็นไปได้ช้ากว่าโทรศัพท์เคลื่อนที่มาก
  ไม่สามารถตอบสนองความต้องการได้ทันท่วงที

  - โทรศัพท์เคลื่อนที่สามารถพกพาไปได้และใช้บริการได้ทันทีเมื่อต้องการ ในขณะที่
  โทรศัพท์พื้นฐานสามารถพกพาได้เฉพาะผู้ที่ใช้ PCT เท่านั้น ซึ่ง PCT มีข้อจำกัด
  ในการใช้เฉพาะเขตกรุงเทพมหานคร และปริมณฑลเท่านั้น

  3.3 การจัดหาผลิตภัณฑ์หรือบริการ

  (1) ความสามารถของระบบในการรองรับลูกค้า

  ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่
  ขึ้นอยู่กับความสามารถ ในการดำเนินการจัดหาและติดตั้งอุปกรณ์ของบริษัทและบริษัทย่อย
  เพื่อขยายความสามารถในการ
  รองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

  จากการที่บริษัทได้รับอนุญาตให้สามารถดำเนินการให้บริการผ่านเครือข่ายร่วม (Network
  Roaming) ได้ บริษัท และ DPC จึงได้ร่วมกันปรับแต่ง
  และพัฒนาระบบเครือข่ายโทรศัพท์เคลื่อนที่ของทั้ง 2 บริษัท ให้เสมือนเป็น
  เครือข่ายร่วมที่สามารถรองรับการใช้บริการได้ทั้งในระบบ GSM 900MHz และ GSM 1800MHz
  (Dual-band Network) ได้อย่างราบรื่น โดยใช้ข้อดีของทั้งสองระบบ และทั้งสองคลื่นความถี่
  ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล และคุณภาพ
  ของการให้บริการต่อผู้ใช้บริการ ที่สูงยิ่งขึ้นไปอีก

  แผนผังแสดงความสามารถในการรองรับลูกค้าของเครือข่าย GSM ของบริษัทและ DPC

[]

[]

  (2) วิธีการจัดหาและแหล่งที่มาของผลิตภัณฑ์

  (ก) อุปกรณ์เครือข่ายของบริษัทและ DPC

  อุปกรณ์เครือข่ายส่วนใหญ่จะนำเข้าจากต่างประเทศ โดยทีมวิศวกรที่เชี่ยวชาญทางด้าน
  โทรคมนาคมและอุปกรณ์สื่อสารทั้งบริษัทและ DPC ต่างจะพิจารณาถึงความเหมาะสม
  ในการเลือกอุปกรณ์เครือข่ายที่ใช้ประกอบกันเพื่อให้บริการที่มีคุณภาพแก่ผู้ใช้และให้เกิดประโยชน์สูงสุด
  ปัจจุบันทั้งบริษัทและ DPC จัดหาอุปกรณ์เครือข่ายหลักจากผู้จำหน่าย (Supplier)
  โดยตรงทั้งสิ้นรวม 7 ราย ดังนี้

+------------------------------------+---------------------------------+
| ผู้จำหน่าย                            | ยี่ห้ออุปกรณ์เครือข่าย                 |
+------------------------------------+---------------------------------+
| Ericsson (Thailand) Limited        |   Ericsson                      |
+------------------------------------+---------------------------------+
| Nokia (Thailand) Limited           |   Nokia                         |
+------------------------------------+---------------------------------+
| Mitsui Company Limited             |   NEC                           |
+------------------------------------+---------------------------------+
| Siemens Limited                    |   Siemens                       |
+------------------------------------+---------------------------------+
| Nortel Network Singapore Pte       |   Nortel                        |
| Limited                            |                                 |
+------------------------------------+---------------------------------+
| Digital Microwave Corporation      |   DMC                           |
+------------------------------------+---------------------------------+
| Huawei Technology Company Limited  |   Huawei                        |
+------------------------------------+---------------------------------+

  บริษัทและ DPC จะมีกลุ่มวิศวกรผู้เชี่ยวชาญ และมีประสบการณ์สูงทางด้านโทรคมนาคม และการ
  สื่อสาร เป็นผู้เลือกเทคโนโลยีและองค์ประกอบของเครือข่ายที่เหมาะสม เพื่อนำมาติดตั้งและ
  ปรับแต่ง เพื่อก่อให้เกิดคุณภาพของเครือข่าย และประโยชน์ที่สูงสุด

  โดยรวม เครือข่ายของบริษัท อาจแบ่งออกได้เป็นเครือข่ายย่อยๆ ในแต่ละภูมิภาค โดยหลักแล้ว
  อุปกรณ์จากผู้ผลิต อย่างน้อย 2 ราย จะได้รับการคัดเลือกให้มีการติดตั้งในเครือข่ายสำหรับ
  ภูมิภาคหนึ่งๆ ฉะนั้น เมื่อพิจารณาเครือข่ายทั่วประเทศแล้ว จะเห็นได้ว่า บริษัทจะ
  มีอุปกรณ์ของผู้ผลิตหลายรายประกอบกัน เป็นเครือข่ายใหญ่ที่ครอบคลุมอยู่ทั่วประเทศ
  (Multi-vendor Approach) บริษัทได้ดำเนินการทางวิศวกรรมเครือข่ายดังกล่าว
  เพื่อก่อให้เกิด ประสิทธิภาพสูงสุดทางด้านต้นทุนของการลงทุน ประโยชน์ของวิธีดังกล่าวคือ
  การรักษาไว้ซึ่ง บทบาทในการต่อรอง ทั้งในด้านราคาอุปกรณ์ และ
  การเลือกสรรเทคโนโลยีที่เหมาะสม วิธีการทั้งหมดนี้ล้วนแล้วแต่ถูกกำหนดขึ้นเพื่อ
  ก่อให้เกิดผลตอบแทนที่สูงขึ้นของเงินทุนที่ลงทุนไป

  ในการว่าจ้างผู้ผลิตนั้น บริษัทและ DPC จะทำสัญญาซื้อขายแยกเป็นแต่ละสัญญา
  สำหรับการลงทุนขยายเครือข่ายในแต่ละช่วง (phase) ของการลงทุน
  และผู้ผลิตจะรับประกันในเรื่อง ต่อไปนี้

  - รับประกันการซ่อมแซมและบำรุงรักษาการทำงานของระบบเครือข่ายเป็นระยะเวลา 1 ปี
  (Warranty Period) นับจากวันที่ตรวจรับงานเสร็จสมบูรณ์ หลังจากนั้นบริษัทสามารถทำ
  สัญญาว่าจ้าง (Maintenance Contract) กับผู้ผลิตแต่ละราย ให้ทำการซ่อมแซม
  และบำรุงรักษาได้ต่อไป

  - รับประกันการจัดหาชิ้นส่วนอะไหล่อุปกรณ์ต่างๆ (Spare parts) สำหรับใช้ในการปรับปรุง
  เครือข่ายต่อไปอีกเป็นระยะเวลา 10 ปี

  นอกจากนี้บริษัทยังมีผู้เชี่ยวชาญทางเทคนิคจากบริษัทผู้ผลิต (Supplier) ทั้งจาก ERICSSON
  NOKIA SIEMENS MITSUI และ Huawei
  มาประจำและให้คำปรึกษาแนะนำช่วยเหลือทางเทคนิค เพื่อเพิ่มศักยภาพให้กับบุคลากรบริษัท
  ทั้งทางด้านเทคนิคและวิธีการทำงาน

  (ข) เครื่องโทรศัพท์เคลื่อนที่

  สำหรับการจัดหาเครื่องโทรศัพท์เคลื่อนที่เพื่อจำหน่ายให้กับลูกค้า ส่วนใหญ่ DPC จะนำเข้าจาก
  ต่างประเทศ
  รายชื่อผู้นำเข้าและจำหน่ายเครื่องโทรศัพท์เคลื่อนที่และอุปกรณ์โทรคมนาคมระบบดิจิตอล GSM
  Advance ของบริษัท มีดังนี้

  -------------------------- --------------------------------------------
  บริษัทผู้จำหน่าย                ยี่ห้อสินค้า

  บริษัท ดิจิตอลโฟน จำกัด         Ericsson, Nokia, Philips, Siemens, Alcatel,
                             Bosch, Panasonic, Samsung

  บริษัท วิคตอรี่ คอมมูนิเคชั่น จำกัด  Mitsubishi

  บริษัท เอ็ม ลิ้งค์ เอเชีย         Motorola, Alcatel, Mitsubishi
  คอร์ปอเรชั่น จำกัด             

  บริษัท สามารถ อี-เทรดดิ้ง จำกัด  Siemens, Audio Vox, Sagem
  -------------------------- --------------------------------------------

  รายชื่อผู้นำเข้าและจำหน่ายเครื่องโทรศัพท์เคลื่อนที่และอุปกรณ์โทรคมนาคมระบบดิจิตอล GSM
  1800 ของ DPC มีดังนี้

  ----------------------------- -----------------------------------------
  บริษัทผู้จำหน่าย                   ยี่ห้อสินค้า

  บริษัท ดิจิตอลโฟน จำกัด            Ericsson, Nokia, Siemens, Alcatel,
                                Panasonic

  บริษัท เอ็ม ลิ้งค์ เอเชีย คอร์ปอเรชั่น  Motorola, Alcatel
  จำกัด                          

  บริษัท สามารถ อี-เทรดดิ้ง จำกัด     Siemens, Sagem

  บริษัท ล็อกซ์เล่ย์ จำกัด (มหาชน)     Sewon
  ----------------------------- -----------------------------------------

  3.4 งานที่ยังไม่ได้ส่งมอบ

- ไม่มี -

[1] ^(/1) ตัวเลขจำนวนผู้ใช้บริการจาก บริษัท

[2] ^(/2) ตัวเลขจำนวนผู้ใช้บริการจาก Web Site ของ TAC ที่ www.dtac.co.th

[3] ^(/3) ตัวเลขจำนวนผู้ใช้บริการจาก บริษัท และ DPC

[4] ^(/4) ตัวเลขจำนวนผู้ใช้บริการจาก Web Site ของ องค์การโทรศัพท์แห่งประเทศไทย ที่
www.tot.or.th เป็นตัวเลขจำนวนผู้ใช้บริการล่าสุดของ TOT ณ เดือนสิงหาคม 2545
โดยประมาณการให้คงที่ในเดือน ธันวาคม 2545

[5] ^(/5) ตัวเลขจำนวนผู้ใช้บริการของ CAT จากการคาดคะเนของบริษัท

[6] ^(/6) ประมาณการ Penetration Rate จากการคำนวณโดยใช้ตัวเลขจำนวนประชากร ณ
สิ้นปี